NÁVRH

Z á k o n
z ......................... 2003,

ktorým sa mení a dopĺňa zákon č. 95/2002 Z. z. o poisťovníctve a o zmene a doplnení niektorých zákonov v znení zákona č. 430/2003 Z. z.

	Národná rada Slovenskej republiky sa uzniesla na tomto zákone:

Čl. I

Zákon č. 95/2002 Z. z. o poisťovníctve a o zmene a doplnení niektorých zákonov v znení zákona č. 430/2003 Z. z. sa mení a dopĺňa takto:

1. V § 1 odsek 1 znie:
„(1) Tento zákon upravuje 
a)	niektoré vzťahy súvisiace so vznikom, organizáciou, riadením, vykonávaním činnosti a zánikom poisťovní a zaisťovní,
b)	niektoré vzťahy súvisiace s pôsobením poisťovní z iných členských štátov a ich pobočiek na území Slovenskej republiky,
c)	niektoré vzťahy súvisiace s pôsobením zahraničných poisťovní a ich pobočiek a zahraničných zaisťovní a ich pobočiek na území Slovenskej republiky,
d)	sprostredkovanie poistenia,
e)	výkon dohľadu nad poisťovníctvom.“.

2. V § 2 odseky 1 a 2 znejú:
„(1) Poisťovacou činnosťou je uzavieranie poistných zmlúv poisťovňou, poisťovňou z iného členského štátu, zahraničnou poisťovňou alebo ich pobočkami, správa poistenia, poskytovanie plnenia z poistných zmlúv a likvidácia poistných udalostí. Súčasťou poisťovacej činnosti je tvorba a použitie technických rezerv a garančného fondu poisťovne, poisťovne z iného členského štátu, zahraničnej poisťovne alebo ich pobočiek, uzavieranie zaistných zmlúv poisťovňou, poisťovňou z iného členského štátu, zahraničnou poisťovňou alebo ich pobočkami so zaisťovňou, zahraničnou zaisťovňou alebo ich pobočkami o zaistení záväzkov poisťovne, poisťovne z iného členského štátu, zahraničnej poisťovne alebo ich pobočiek, ktoré vyplývajú z ňou uzavretých poistných zmlúv, uzavieranie zmlúv o sprostredkovaní poistenia s poisťovacími maklérmi a poisťovacími agentmi, ako aj činnosť na predchádzanie škodám.
(2) Zaisťovacou činnosťou je uzavieranie zaistných zmlúv medzi poisťovňou, poisťovňou z iného členského štátu, zahraničnou poisťovňou alebo ich pobočkami a zaisťovňou,  zahraničnou zaisťovňou alebo ich pobočkami, správa zaistenia a poskytovanie plnenia zo zaistných zmlúv. Zaistnou zmluvou sa zaisťovňa, zahraničná zaisťovňa alebo ich pobočky zaväzujú poskytnúť poisťovni, poisťovni z iného členského štátu, zahraničnej poisťovni alebo ich pobočkám v dohodnutom rozsahu plnenie, ak vznikne udalosť označená v zaistnej zmluve a  poisťovňa, poisťovňa z iného členského štátu, zahraničná poisťovňa alebo ich pobočky sa zaväzujú platiť zaisťovni, zahraničnej zaisťovni alebo ich pobočkám zmluvne dohodnutú časť poistného z uzavretých poistných zmlúv, ktoré sú predmetom zaistnej zmluvy. Súčasťou zaisťovacej činnosti je tvorba a použitie technických rezerv.

3. V § 2 ods. 4 sa vypúšťajú slová „uzavretých poisťovňou alebo pobočkou zahraničnej poisťovne“.

4. V § 2 ods. 5 sa za slová „povinnosť poisťovne“ vkladá čiarka a slová „alebo pobočky zahraničnej poisťovne“ sa nahrádzajú slovami „poisťovne z iného členského štátu, zahraničnej poisťovne alebo ich pobočiek“.

5. V § 2 ods. 6 sa slová „poistných zmlúv uzavretých poisťovňou alebo pobočkou zahraničnej poisťovne“ nahrádzajú slovami „uzavretých poistných zmlúv“.

6. V § 3 písmeno a) znie:
„a) dôveryhodnou osobou fyzická osoba, ktorá
1. nebola právoplatne odsúdená za trestný čin spáchaný v súvislosti s výkonom riadiacej funkcie alebo za úmyselný trestný čin; tieto skutočnosti sa preukazujú  odpisom z registra trestov2) nie starším ako tri mesiace; ak ide o cudzinca, tieto skutočnosti sa preukazujú obdobným potvrdením o bezúhonnosti vydaným príslušným orgánom štátu jeho obvyklého pobytu,
2. nepôsobila v posledných desiatich rokoch vo funkcii uvedenej v § 5 ods. 2 písm. d) v poisťovni, poisťovni z iného členského štátu alebo zahraničnej poisťovni, ktorej bolo odňaté povolenie na vykonávanie poisťovacej činnosti alebo obdobné povolenie vydané príslušným orgánom štátu, v ktorom má sídlo alebo v zaisťovni alebo zahraničnej zaisťovni, ktorej bolo odňaté povolenie na vykonávanie zaisťovacej činnosti alebo obdobné povolenie vydané príslušným orgánom štátu, v ktorom  má sídlo, alebo vo finančnej inštitúcii, ktorej bolo odňaté povolenie na vykonávanie jej činnosti alebo vo funkcii uvedenej v § 6 ods. 2 písm. d) v pobočke zahraničnej poisťovne, ktorej bolo odňaté povolenie na vykonávanie poisťovacej činnosti prostredníctvom pobočky,  alebo v právnickej osobe, ktorej bolo odňaté povolenie na vykonávanie činnosti poisťovacieho makléra alebo povolenie na vykonávanie činnosti poisťovacieho agenta, alebo nepôsobila v posledných desiatich rokoch ako poisťovací maklér, ktorému bolo odňaté povolenie na vykonávanie činnosti alebo poisťovací agent, ktorému bolo odňaté povolenie na vykonávanie činnosti, a to kedykoľvek v období jedného roka pred odňatím príslušného povolenia,
 3. nepôsobila v posledných desiatich rokoch vo funkcii uvedenej v § 5 ods. 2 písm. d) v poisťovni, poisťovni z iného členského štátu, zahraničnej poisťovni, zaisťovni, zahraničnej zaisťovni alebo vo finančnej inštitúcii, nad ktorou bola zavedená nútená správa, a to kedykoľvek v období jedného roka pred zavedením nútenej správy,
 4. nepôsobila v posledných desiatich rokoch vo funkcii uvedenej v § 5 ods. 2 písm. d) v poisťovni, poisťovni z iného členského štátu, zahraničnej poisťovni, zaisťovni, zahraničnej zaisťovni, finančnej inštitúcii, alebo vo funkcii uvedenej v § 13 ods. 8 písm. b) v poisťovacom maklérovi alebo poisťovacom agentovi, na ktorých bol vyhlásený konkurz, alebo sa zamietol návrh na vyhlásenie konkurzu pre nedostatok majetku, alebo bol konkurz zrušený z dôvodu, že majetok úpadcu nestačí na úhradu výdavkov a odmenu správcu konkurznej podstaty4), alebo ktorá vstúpila do likvidácie, a to kedykoľvek v období jedného roka pred vyhlásením konkurzu alebo pred vstupom do likvidácie,
5.  nemala právoplatne uloženú pokutu vyššiu ako 50 % zo sumy, ktorá sa jej mohla uložiť podľa § 49 ods. 6 alebo podľa osobitných predpisov4a),
6. nie je považovaná za nedôveryhodnú osobu podľa osobitných predpisov4b) v oblasti finančného trhu,
7. spoľahlivo, poctivo a bez porušenia všeobecne záväzných právnych predpisov vykonávala v posledných desiatich rokoch svoje funkcie alebo podnikala a so zreteľom na tieto skutočnosti poskytuje záruku, že bude spoľahlivo, poctivo a bez porušenia všeobecne záväzných predpisov vykonávať navrhovanú funkciu vrátane plnenia povinností vyplývajúcich zo všeobecne záväzných právnych predpisov, zo stanov poisťovne, prípadne z iných vnútorných aktov riadenia,“.

Poznámky pod čiarou k odkazom 2, 4a a 4bznejú:
„2) §8 zákona č. 311/1999Z.z. o registri trestov v znení zákona č.418/2002Z.z.
4a) Napríklad zákon č. 483/2001 Z. z.  o bankách a o zmene a doplnení niektorých zákonov v znení neskorších predpisov, zákon č. 566/2001 o cenných papieroch a investičných službách a o zmene a doplnení niektorých zákonov  v znení neskorších predpisov.
4b) § 8 písm. b) zákona č. 566/2001 Z. z. 
       § 6 ods. 11 a 12 zákona č. .../2003 Z. z. o kolektívnom investovaní a o zmene  a doplnení niektorých zákonov.
       § 7 ods. 15 zákona č. .../2003 Z. z. v znení zákona č. .../2003 Z. z.“.

7. § 3 sa dopĺňa písmenami i) až n), ktoré znejú:
i) poistníkom osoba, ktorá uzavrela poistnú zmluvu a ktorá je povinná platiť poistné,
j) členským štátom členský štát Európskych spoločenstiev alebo členský štát Európskej dohody o voľnom obchode, ktorý podpísal Zmluvu o Európskom hospodárskom priestore,
k) členským štátom pobočky členský štát, v ktorom poisťovňa alebo poisťovňa z iného členského štátu vykonáva poisťovaciu činnosť prostredníctvom pobočky,
l) členským štátom záväzku členský štát, v ktorom má osoba, ktorá uzavrela poistnú zmluvu v životnom poistení obvyklý pobyt alebo sídlo, alebo ak ide o poistnú zmluvu v neživotnom poistení členský štát,
1. na území ktorého sa nachádzajú poistené budovy, ich súčasti, príslušenstvo a veci, ktoré sa v nich nachádzajú, ak sú poistené rovnakou poistnou zmluvou,     
2. v ktorom je evidovaný dopravný prostriedok, ak sa poistenie vzťahuje na dopravné prostriedky akéhokoľvek druhu,  
3. v ktorom poistník uzavrel poistnú zmluvu s poistnou dobou najviac štyri mesiace, ktorou sú poistené poistné riziká spojené s cestovaním alebo s dovolenkou bez ohľadu na poistné odvetvie,
4. v ktorom má poistník obvyklý pobyt, a ak je poistník právnickou osobou členský štát, v ktorom sa nachádza prevádzkareň, na ktorú sa poistná zmluva vzťahuje; prevádzkarňou sa rozumie sídlo právnickej osoby alebo priestor, v ktorom právnická osoba vykonáva svoju činnosť,
m) regulovaným trhom trh s finančnými nástrojmi, ktorý sa nachádza v členskom štáte a je regulovaný právnymi predpismi tohto členského štátu alebo finančný trh, ktorý sa nachádza v štáte, ktorý nie je členským štátom, ak bol uznaný členským štátom, v ktorom má poisťovňa alebo poisťovňa z iného členského štátu sídlo a spĺňa rovnaké požiadavky ako regulovaný trh členského štátu; finančné nástroje s ktorými sa obchoduje na tomto finančnom trhu musia mať porovnateľnú kvalitu ako finančné nástroje, s ktorými sa obchoduje na regulovanom trhu  príslušného členského štátu,
 n) matematickou rezervou technická rezerva na životné poistenie alebo technická rezerva na krytie rizika z investovania finančných prostriedkov v mene poistených.“.

8. V § 4 odseky 5 a 6 znejú:
„(5) Zahraničnou poisťovňou je právnická osoba so sídlom na území štátu, ktorý nie je členským štátom, ktorá má oprávnenie na vykonávanie poisťovacej činnosti udelené v štáte, v ktorom má sídlo. Poisťovňou z iného členského štátu je právnická osoba so sídlom na území iného členského štátu ako je Slovenská republika, ktorá má oprávnenie na vykonávanie poisťovacej činnosti udelené v členskom štáte v ktorom má sídlo.
(6) Pobočkou poisťovne z iného členského štátu je organizačná zložka poisťovne z iného členského štátu; pobočkou zahraničnej poisťovne je organizačná zložka zahraničnej poisťovne umiestnená na území Slovenskej republiky9); za pobočku sa považuje aj zriadenie kancelárie vedenej zamestnancom poisťovne z iného členského štátu alebo zahraničnej poisťovne alebo inou osobou, ktorá má oprávnenie časovo neobmedzene vykonávať poisťovaciu činnosť  v mene poisťovne z iného členského štátu alebo zahraničnej poisťovne.“.

9.V § 4 ods. 8 sa na konci pripája táto veta:
„Poisťovňa alebo pobočka zahraničnej poisťovne môže po predchádzajúcom súhlase úradu vykonávať sprostredkovateľské činnosti pre finančné inštitúcie v súlade s osobitnými predpismi4a).“.

10. V § 4 ods. 12 písm. a) sa suma „80 000 000 Sk“ nahrádza sumou „4 000 000 EUR“.

11. V § 4 ods. 12 písmeno b) znie:
„b) pre poistné odvetvia neživotného poistenia uvedené v prílohe
1. pod číslom 1, 2, 3, 4, 5, 6a, 6b, 7, 8, 9, 16, 17 a 18 najmenej  3 000 000 EUR,
2. pod číslom 6c, 10b, 11, 12, 13, 14 a 15 najmenej 4 000 000 EUR,
3. pod číslom 10a najmenej 5 000 000 EUR.“.

12. V § 5 ods. 2 písm. d) sa slová „za vedúcich zamestnancov,10) zodpovedného aktuára a osôb zodpovedných za výkon vnútornej kontroly“ nahrádzajú slovami „za vedúcich zamestnancov10) poisťovne v priamej riadiacej pôsobnosti predstavenstva, zodpovedného aktuára a vedúceho zamestnanca riadiaceho útvar vnútornej kontroly“.

13. V § 5 ods. 3 písm. g) sa za slová „za prokuristov“ vkladá čiarka a slová „a osôb zodpovedných za výkon vnútornej kontroly“ sa nahrádzajú slovami „za vedúcich zamestnacov10) poisťovne v priamej riadiacej pôsobnosti predstavenstva, vedúceho zamestnanca riadiaceho útvar vnútornej kontroly“.

14. V § 5 ods. 4 písm. d) sa za slová „za členov predstavenstva“ vkladá čiarka a slová „za zodpovedného aktuára“.

15. V § 5 odsek 6 znie:
„(6) Úrad žiadosť podľa odseku 1 zamietne, ak žiadateľ nesplní podmienky uvedené v odseku 2, alebo ak údaje uvedené v návrhu obchodno-finančného plánu podľa odseku 4 písm.g) nie sú úplné alebo preukázateľné. Dôvodom na zamietnutie žiadosti nemôžu byť ekonomické potreby trhu. Úrad môže žiadosti vyhovieť čiastočne, ak žiadateľ splnil podmienky podľa odseku 2 len pre niektoré z požadovaných činností a ak pre tieto činnosti predložil návrh obchodno-finančného plánu, v ktorom uvedené údaje sú úplné a preukázateľné.“.

 16. V § 5 odsek 9 znie:
„(9) Odbornou spôsobilosťou sa pri osobách navrhnutých za členov predstavenstva poisťovne, za prokuristov, za vedúcich zamestnancov poisťovne10) v priamej riadiacej pôsobnosti predstavenstva a vedúceho zamestnanca riadiaceho útvar vnútornej kontroly a osôb zodpovedných za výkon vnútornej kontroly rozumie ukončené úplné vysokoškolské vzdelanie a najmenej trojročná prax v oblasti finančného trhu. Žiadateľ je povinný preukázať aspoň u jednej osoby navrhovanej za člena predstavenstva alebo vedúceho zamestnanca v priamej riadiacej pôsobnosti predstavenstva aj päťročnú prax v oblasti poisťovníctva. Žiadateľ je povinný preukázať u osoby navrhovanej za zodpovedného aktuára jeho odbornú spôsobilosť predložením rozhodnutia o zápise do zoznamu aktuárov.“.

17. V § 6 ods. 1 druhej vete sa vypúšťajú slová „najviac však v rozsahu činností, na ktoré jej bolo udelené povolenie v krajine, v ktorom má sídlo“.

18. V § 6 ods. 2 písm. b) sa slová „minimálna miera solventnosti“ nahrádzajú slovami „skutočná miera solventnosti“.

19. V § 6 ods. 2 písm. d) sa na konci pripájajú tieto slová: „a za prokuristu a zodpovedného aktuára“.

20. V § 6 ods. 3 písm. c) sa za slová „a jeho zástupcu“ vkladajú slová „a  prokuristu“.

21. V § 6 ods. 4 písm. d) sa pripájajú tieto slová: „a za prokuristu a zodpovedného aktuára“.

22. V § 6 odsek 6 znie:
„(6) Úrad žiadosť podľa odseku 1 zamietne, ak žiadateľ nesplní podmienky uvedené v odseku 2, alebo ak údaje uvedené v návrhu obchodno-finančného plánu podľa odseku 4 písm.g) nie sú úplné alebo preukázateľné. Dôvodom na zamietnutie žiadosti nemôžu byť ekonomické potreby trhu. Úrad môže žiadosti vyhovieť čiastočne, ak žiadateľ splnil podmienky podľa odseku 2 len pre niektoré z požadovaných činností a ak pre tieto činnosti predložil návrh obchodno-finančného plánu, v ktorom uvedené údaje sú úplné a preukázateľné.“.

23. § 6 sa dopĺňa odsekmi 11 až 18, ktoré znejú:
„(11) Zahraničnej poisťovni možno udeliť povolenie podľa odseku 1 len pre jeden poistný druh, ak vykonáva súčasne životné poistenie a neživotné poistenie, a to najviac v rozsahu činností, na ktoré jej bolo v tomto poistnom druhu udelené oprávnenie v štáte, v ktorom má sídlo. To neplatí, ak zahraničná poisťovňa vykonáva životné poistenie; v takomto prípade je možné udeliť povolenie aj na vykonávanie poistenia úrazu a poistenia choroby. Poisťovaciu činnosť pre druhý poistný druh na území Slovenskej republiky môže zahraničná poisťovňa vykonávať len prostredníctvom dcérskej spoločnosti; ustanovenie § 4 ods. 1 tým nie je dotknuté.
(12) Zahraničná poisťovňa, ktorá požiadala úrad o udelenie povolenia podľa odseku 1 a ktorá požiadala o oprávnenie na vykonávanie poisťovacej činnosti prostredníctvom svojej pobočky v inom členskom štáte alebo jej bolo takéto oprávnenie udelené v inom členskom štáte, môže požiadať úrad o poskytnutie výhod, ktoré spočívajú v tom, že
a) finančné prostriedky podľa § 6 ods. 2 písm. a) možno uložiť na samostatnom účte v banke len v jednom členskom štáte, v ktorom má pobočku,
b) výpočet požadovanej miery solventnosti podľa § 31 sa vykonáva vo vzťahu k celému rozsahu poisťovacej činnosti, ktorú vykonáva v  členských štátoch; na účely tohto výpočtu sa zohľadnia len činnosti vykonávané všetkými pobočkami zahraničnej poisťovne zriadenými v členských štátoch,
c) aktíva, ktoré tvoria garančný fond, sa môžu nachádzať v ktoromkoľvek členskom štáte, v ktorom zahraničná poisťovňa vykonáva poisťovaciu činnosť.
 (13) Výhody podľa odseku 12 možno poskytnúť len súčasne. Žiadosť o poskytnutie týchto výhod sa predkladá príslušným orgánom dohľadu členských štátov, na území ktorých chce zahraničná poisťovňa vykonávať poisťovaciu činnosť. V žiadosti o poskytnutie výhod podľa odseku 12 musí byť určený príslušný orgán dohľadu členského štátu, ktorý  bude vykonávať dohľad nad dodržiavaním solventnosti pobočiek zahraničnej poisťovne vykonávajúcich poisťovaciu činnosť na území členských štátov a odôvodnenie určenia príslušného orgánu dohľadu členského štátu. 
(14) Výhody podľa odseku 12 možno poskytnúť len, ak s ich poskytnutím súhlasia všetky  príslušné orgány dohľadu členských štátov, v ktorých bola žiadosť o poskytnutie týchto výhod podaná. Výhody podľa odseku 12 možno uplatniť odo dňa, kedy úrad obdržal informáciu od príslušného orgánu dohľadu určeného zahraničnou poisťovňou o tom, že bude vykonávať dohľad nad dodržiavaním solventnosti podľa odseku 13, alebo odo dňa kedy úrad ako určený príslušný orgán dohľadu informoval príslušné orgány členských štátov, v ktorých bola žiadosť o poskytnutie výhod podľa odseku 12 podaná o tom, že bude vykonávať dohľad nad dodržiavaním solventnosti podľa odseku 13.
(15) Úrad je povinný poskytnúť určenému príslušnému orgánu dohľadu členského štátu všetky informácie potrebné na vykonávanie dohľadu nad dodržiavaním solventnosti podľa odseku 13. Ak je ako príslušný orgán dohľadu určený úrad, je oprávnený požadovať od príslušných orgánov dohľadu členských štátov, v ktorých bola žiadosť o poskytnutie výhod podľa odseku 12 podaná, informácie potrebné na vykonávanie dohľadu nad dodržiavaním solventnosti podľa odseku 13. 
(16) Ak boli poskytnuté výhody podľa odseku 12, finančné prostriedky podľa odseku 12 písm. a) sa musia uložiť na samostatnom účte v banke so sídlom v členskom štáte, ktorého príslušný orgán dohľadu vykonáva dohľad nad dodržiavaním solventnosti podľa odseku 13.
(17) Na základe žiadosti príslušného orgánu dohľadu alebo iného príslušného orgánu členského štátu, v ktorom bola žiadosť o poskytnutie výhod podľa odseku 12 podaná, je úrad povinný odňať tieto výhody a o ich odňatí  informuje príslušné orgány dohľadu.
(18) Ak úrad odníme zahraničnej poisťovni, ktorá vykonáva poisťovaciu činnosť na základe povolenia podľa odseku 1, výhody podľa odseku 12 z vlastného podnetu, informuje o tom  príslušné orgány dohľadu členských štátov, v ktorých bola žiadosť o poskytnutie týchto výhod podaná a zároveň ich požiada o odňatie nimi poskytnutých výhod.“.

24. § 8 znie:
„§ 8

Úrad je povinný prerokovať s príslušným orgánom dohľadu iného členského štátu udelenie povolenia podľa § 5 právnickej osobe, ktorá je
a) dcérskou spoločnosťou poisťovne z iného členského štátu,
b) dcérskou spoločnosťou materskej spoločnosti poisťovne z iného členského štátu,
c) kontrolovaná tými istými osobami, ktoré kontrolujú poisťovňu z iného členského štátu.“.

25. V § 9 ods. 1 sa na konci pripája táto veta: „Povolenie na vykonávanie poisťovacej činnosti udelené poisťovni je platné pre všetky členské štáty a oprávňuje poisťovňu vykonávať poisťovaciu činnosť na území iného členského štátu prostredníctvom pobočky zriadenej v inom členskom štáte alebo na základe práva slobodného poskytovania služieb.“.

26. V § 9 odsek 6 znie:
„(6) Poisťovňa je povinná bez zbytočného odkladu písomne oznámiť úradu zmeny v skutočnostiach uvedených v § 5 ods. 2 až 4; zahraničná poisťovňa, ktorá vykonáva poisťovaciu činnosť na území Slovenskej republiky prostredníctvom pobočky je povinná bez zbytočného odkladu písomne oznámiť úradu zmeny v skutočnostiach  uvedených v § 6 ods. 2 až 4.“.

27. V § 10 ods. 1 písm. d) sa slová „vrátenia povolenia na vykonávanie poisťovacej činnosti len po predchádzajúcom súhlase“ nahrádzajú slovami „nadobudnutia právoplatnosti rozhodnutia úradu o udelení prechádzajúceho súhlasu“. 

28. V § 11 ods. 5 sa na konci vety pripájajú tieto slová: „alebo ktorá vykonáva zaisťovaciu činnosť v súlade s právnym poriadkom štátu, v ktorom má sídlo.“.

29. V § 13 odsek 10 znie:
„(10) Poisťovacím agentom je právnická osoba alebo fyzická osoba, ktorá je oprávnená vykonávať činnosti podľa odseku 1 písm. a) až c) v mene poisťovne alebo v mene pobočky zahraničnej poisťovne. Právnická osoba alebo fyzická osoba je oprávnená vykonávať tieto činnosti pre viac ako jednu poisťovňu, pre viac ako jednu pobočku zahraničnej poisťovne alebo súčasne pre poisťovňu a pobočku zahraničnej poisťovne, len ak jej bolo úradom udelené povolenie na vykonávanie činnosti poisťovacieho agenta.“.

30. V § 13 ods. 14 sa na konci pripájajú tieto slová: „alebo pobočka zahraničnej poisťovne“.

31. V § 14 ods. 1 písmeno b) znie:
„b) plán poisťovacej činnosti a zaisťovacej činnosti, ktorú sa poisťovňa rozhodla vykonávať prostredníctvom svojej pobočky,“.

32. V § 14 ods. 2 sa na konci bodka nahrádza bodkočiarkou a prípájajú sa tieto slová: „to neplatí, ak sa zriadi pobočka na území iného členského štátu.“.

33. V § 15 ods. 1 sa za slová „orgánu dohľadu“ vkladá slovo „iného“.

34. V § 15 odsek 2 znie:
„(2) Ak má úrad dôvodné pochybnosti o údajoch uvedených v oznámení podľa § 14 ods. 1 alebo o finančnej situácii poisťovne vo vzťahu k povoleným poisťovacím činnostiam, neoznámi údaje podľa odseku 1 príslušnému orgánu dohľadu iného členského štátu; v tomto prípade úrad vydá rozhodnutie, v ktorom svoj postup odôvodní a bez zbytočného odkladu ho doručí poisťovni. Poisťovňa je oprávnená zriadiť pobočku a pobočka začať vykonávať svoju činnosť až po tom, ako príslušný orgán dohľadu iného členského štátu oznámi úradu ustanovenia všeobecne záväzných právnych predpisov členského štátu pobočky, ktoré sa vzťahujú na poisťovaciu činnosť pobočky, najneskôr však po uplynutí dvoch mesiacov odo dňa doručenia oznámenia podľa odseku 1 príslušnému orgánu dohľadu členského štátu pobočky.“.

35. V § 15 ods. 3 sa za slová „členského štátu“ vkladá slovo „pobočky“.

36. V § 15 ods. 4 sa za slová „na území“ vkladá slovo „iného“ a za slová „členským štátom“ slovo „pobočky“.

37. V § 15 ods. 5 sa za slová „dohľadu členského štátu“ vkladá slovo „pobočky“.

38. V § 15 ods. 6 a 7 sa za slová „členského štátu“ vkladá slovo „pobočky“. 

39. V § 16 ods. 1 sa za slová „poisťovaciu činnosť v“ vkladá slovo „inom“.

40. V § 16 ods. 2 písmeno b) znie:
„b) rozsah záväzkov vyplývajúcich z predpokladanej poisťovacej činnosti.“.

41. V § 16 odsek 3 znie:
„(3) V lehote do 30 dní odo dňa doručenia oznámenia podľa odseku 1 zašle úrad príslušnému orgánu dohľadu členského štátu podľa odseku 2 písm. a) potvrdenie preukazujúce, že skutočná miera solventnosti a garančný fond poisťovne sú v súlade s § 31, zoznam poistných odvetví, pre ktoré bolo poisťovni udelené povolenie na vykonávanie poisťovacej činnosti a údaje podľa odseku 2 písm. b); o týchto skutočnostiach informuje poisťovňu.“.

42. V § 16 sa za odsek 3 vkladá nový odsek 4, ktorý znie:
„(4) Ak úrad nezašle doklady podľa odseku 3 príslušnému orgánu dohľadu členského štátu, vydá o tom rozhodnutie, v ktorom svoj postup odôvodní a bez zbytočného odkladu ho doručí poisťovni. Poisťovňa je oprávnená začať vykonávať poisťovaciu činnosť po tom čo jej úrad doručí informáciu podľa odseku 3.“.

Doterajšie odseky 4 a 5 sa označujú ako odseky 5 a 6.

43. V § 16 ods. 5 sa vypúšťajú slová „a príslušnému orgánu dohľadu členského štátu“ a na konci sa pripája táto veta: „Ustanovenia odsekov 3 a 4 platia primerane.“.

44. V § 16 ods. 6 sa za slová „orgán dohľadu“ vkladá slovo „iného“ a na konci sa pripájajú tieto slová: „na základe práva slobodného poskytovania služieb“.

45. § 17 až 21 znejú:
„§ 17

(1) Poisťovňa z iného členského štátu môže na území Slovenskej republiky vykonávať poisťovaciu činnosť prostredníctvom svojej pobočky bez povolenia na vykonávanie poisťovacej činnosti, a to na základe súhlasného písomného vyjadrenia príslušného orgánu dohľadu členského štátu, v ktorom má sídlo, doručeného úradu.
(2) O doručení vyjadrenia podľa odseku 1 úrad informuje poisťovňu z iného členského štátu. 
(3) Úrad v lehote do dvoch mesiacov odo dňa doručenia vyjadrenia podľa odseku 1, môže oznámiť príslušnému orgánu dohľadu členského štátu, v ktorom má poisťovňa z iného členského štátu sídlo, ustanovenia všeobecne záväzných právnych predpisov, ktoré sa budú vzťahovať na vykonávanie poisťovacej činnosti pobočky poisťovne z iného členského štátu na území Slovenskej republiky.
(4) Pobočka poisťovne z iného členského štátu môže začať vykonávať poisťovaciu činnosť na území Slovenskej republiky po doručení oznámenia príslušnému orgánu dohľadu podľa odseku 3, najneskôr však po uplynutí lehoty dvoch mesiacov odo dňa doručenia vyjadrenia podľa odseku 1 úradu.
(5) Pobočka poisťovne z iného členského štátu je povinná úradu písomne oznámiť najmenej 30 dní pred jej uskutočnením zmenu
a) rozsahu záväzkov vyplývajúcich z vykonávanej poisťovacej činnosti,
b) adresy pobočky poisťovne z iného členského štátu,
c) mena a priezviska vedúceho pobočky poisťovne z iného členského štátu a jeho zástupcu,
d) organizačnej štruktúry pobočky poisťovne z iného členského štátu.
(6) Na oznámenie pobočky poisťovne z iného členského štátu podľa odseku 5 platia odseky 1 až 4 primerane.

§ 18

(1) Poisťovňa z iného členského štátu môže na území Slovenskej republiky vykonávať poisťovaciu činnosť na základe práva slobodného poskytovania služieb po doručení oznámenia príslušného orgánu dohľadu členského štátu, v ktorom má sídlo, v rozsahu podľa § 16 ods. 3 úradu.
(2) Na zmenu, ktorú chce poisťovňa z iného členského štátu uskutočniť v súvislosti s vykonávaním poisťovacej činnosti na území Slovenskej republiky na základe práva slobodného poskytovania služieb, platí odsek 1 primerane.

§ 19

Poisťovacia činnosť poisťovne z iného členského štátu podľa § 17 ods. 1 a § 18 ods. 1 podlieha dohľadu príslušného orgánu dohľadu členského štátu, v ktorom má poisťovňa z iného členského štátu sídlo.

§ 20

(1) Ak úrad zistí, že poisťovňa z iného členského štátu pri vykonávaní poisťovacej činnosti podľa § 17 ods. 1 a § 18 ods. 1 porušila všeobecne záväzné právne predpisy, bez zbytočného odkladu vyzve poisťovňu z iného členského štátu, aby v určenej lehote uskutočnila nápravu.
	(2) Ak poisťovňa z iného členského štátu podľa odseku 1 v určenej lehote neuskutoční nápravu, informuje úrad príslušný orgán dohľadu členského štátu, v ktorom má poisťovňa z iného členského štátu sídlo a požiada ho o vykonanie neodkladných opatrení potrebných na skončenie protiprávneho stavu a o poskytnutie informácií o prijatých opatreniach.
	(3) Ak napriek opatreniu podľa odseku 2 poisťovňa z iného členského štátu naďalej porušuje právne predpisy, môže úrad po predchádzajúcom informovaní príslušného orgánu dohľadu členského štátu, v ktorom má poisťovňa z iného členského štátu sídlo uložiť opatrenia potrebné na skončenie protiprávneho stavu vrátane uloženia opatrení na odstránenie a nápravu zistených nedostatkov a obmedzenia alebo pozastavenia oprávnenia na uzavieranie poistných zmlúv a rozširovanie záväzkov. Poisťovňa z iného členského štátu je povinná opatrenia vykonať.
(4) Ak odníme príslušný orgán dohľadu členského štátu, v ktorom má poisťovňa z iného členského štátu sídlo poisťovni z iného členského štátu vykonávajúcej poisťovaciu činnosť podľa § 17 ods. 1 a § 18 ods. 1 oprávnenie na vykonávanie tejto činnosti, prijme úrad bez zbytočného odkladu po tom, čo sa o tejto skutočnosti dozvie, opatrenia na zamedzenie vykonávania poisťovacej činnosti poisťovne z iného členského štátu podľa § 17 ods. 1 a § 18 ods. 1.

§ 21

	(1) Úrad informuje Komisiu Európskych spoločenstiev (ďalej len „komisia“), že odmietol odovzdať údaje podľa § 15 ods. 1 alebo § 16 ods. 3 príslušnému orgánu dohľadu iného členského štátu, a svoj postup odôvodní.
	(2) Úrad oznamuje komisii
a) opatrenia uložené podľa § 20 ods. 3,
b) zriadenie pobočky poisťovne na území iného ako členského štátu,
c) vydanie alebo odňatie povolenia na vykonávanie poisťovacej činnosti dcérskej spoločnosti zahraničnej poisťovne,
d) problémy, ktoré sa vyskytli pri zakladaní zahraničnej poisťovne, ktorá bude dcérskou spoločnosťou poisťovne alebo pri zriaďovaní pobočky poisťovne v inom ako členskom štáte, alebo skutočnosti, ktoré bránili riadnemu vykonávaniu ich poisťovacej činnosti na území iného ako členského štátu, 
e) skutočnosť, že poisťovňa je alebo sa stane dcérskou spoločnosťou zahraničnej poisťovne.
(3) Úrad môže vyžadovať, aby mu poisťovňa z iného členského štátu, ktorá vykonáva poisťovaciu činnosť podľa § 17 ods. 1 a § 18 ods. 1, predkladala na štatistické účely správy o svojej činnosti na území Slovenskej republiky.“.

46. V § 22 odsek 2 znie: 
„(2) Technické rezervy podľa odseku 1 sa vytvárajú vo výške dostatočnej na úhradu záväzkov poisťovne voči poisteným a používajú sa na ich úhradu, ak nie sú uspokojené zo zaistenia.“.

47. § 22 sa dopĺňa odsekmi 8 až 12, ktoré znejú:
„(8) Poisťovňa, pobočka zahraničnej poisťovne, zaisťovňa a pobočka zahraničnej zaisťovne je povinná vytvárať technické rezervy na celý rozsah svojej činnosti a umiestňovať ich spôsobom podľa § 29. Ak vykonávajú poisťovaciu činnosť na území viacerých členských štátov, musia sa prostriedky technických rezerv umiestňovať na území týchto členských štátov alebo na území niektorého z nich.
(9) Ak sa zaisťovňa, pobočka zahraničnej zaisťovne alebo zahraničná zaisťovňa bude podieľať na technických rezervách poisťovne alebo pobočky zahraničnej poisťovne, je poisťovňa alebo pobočka zahraničnej poisťovne povinná uzavrieť zaistnú zmluvu tak, aby nedošlo k ohrozeniu schopnosti poisťovne alebo pobočky zahraničnej poisťovne plniť svoje záväzky vyplývajúce z uzavretých poistných zmlúv a aby pohľadávky voči zaisťovni, pobočke zahraničnej zaisťovne alebo zahraničnej zaisťovni boli primeraným spôsobom zabezpečené. Ak má úrad dôvodné pochybnosti o primeranosti zabezpečenia týchto pohľadávok, môže požadovať od poisťovne alebo pobočky zahraničnej poisťovne ich dodatočné zabezpečenie. 
(10) Ak sa má zaisťovňa, pobočka zahraničnej zaisťovne alebo zahraničná zaisťovňa podieľať na záväzkoch poisťovne alebo pobočky zahraničnej poisťovne vo výške viac ako 50 % ich celkovej hodnoty, je potrebný na uzavretie zaistnej zmluvy predchádzajúci súhlas úradu. 
(11) Predchádzajúci súhlas podľa odseku 10 úrad neudelí, ak má dôvodné pochybnosti o skutočnom rozsahu poistných rizík, ktoré budú zaistené, o finančnej situácii zaisťovne, pobočky zahraničnej zaisťovne alebo zahraničnej zaisťovne alebo o obsahu zaistnej zmluvy, najmä o rozsahu práv a povinností zmluvných strán.
(12) Ak bol udelený predchádzajúci súhlas úradu podľa odseku 10, na umiestnenie prostriedkov tej časti technických rezerv, na ktorej sa bude podieľať zaisťovňa, pobočka zahraničnej zaisťovne alebo zahraničná zaisťovňa, sa nevzťahuje ustanovenie § 29.“.

48. Za § 22 sa vkladá § 22a, ktorý vrátane nadpisu znie:
	
„§ 22a
Zásady výpočtu technických rezerv v životnom poistení

	(1) Pri výpočte technických rezerv v životnom poistení musia byť dodržané tieto zásady:
a) výška technických rezerv v životnom poistení sa vypočítava dostatočne obozretnou prospektívnou metódou, pričom pri výpočte sa vychádza z budúceho splatného poistného a budúcich záväzkov, ktoré sú určené v poistných podmienkach pre každú poistnú zmluvu, vrátane
1. plnení súvisiacich s odkupnou hodnotou garantovaných poistnou zmluvou,
2. bonusov, na ktoré vznikol nárok, bez ohľadu na to, ako sú tieto bonusy charakterizované,
3. opcií, na ktoré má poistník nárok podľa poistnej zmluvy,
4. nákladov a provízií,
b) retrospektívnu metódu výpočtu technických rezerv v životnom poistení možno použiť, ak sa preukáže, že technické rezervy v životnom poistení vypočítané touto metódou nie sú nižšie, ako keby boli vypočítané dostatočne obozretnou prospektívnou metódou, alebo ak pre poistnú zmluvu nemôže byť použitá prospektívna metóda,
c) metóda použitá pri výpočte technických rezerv v životnom poistení musí byť dostatočne obozretná aj vo vzťahu k metóde oceňovania aktív, ktorými sa kryjú tieto technické rezervy,
d) technické rezervy v životnom poistení sa vypočítavajú poistno-matematickými metódami pre každú poistnú zmluvu samostatne; tieto technické rezervy možno vypočítať pre každú poistnú zmluvu alebo pre viaceré poistné zmluvy aj odhadom alebo pomocou zovšeobecnenia údajov použitých pri ich výpočte, ak výsledky pri tomto spôsobe výpočtu sú približne rovnaké ako pri výpočte týchto technických rezerv poistno-matematickými metódami pre každú poistnú zmluvu samostatne; použitie samostatného výpočtu technických rezerv v životnom poistení nesmie brániť vytvoreniu ďalších technických rezerv na poistné riziká, ktoré nie sú individualizované,
e) hodnota matematických rezerv pre každú poistnú zmluvu musí byť počas celej doby jej platnosti najmenej v garantovanej výške odkupnej hodnoty, ak je výška odkupnej hodnoty garantovaná.
 (2) Časť technickej rezervy na životné poistenie určenej na úhradu budúcich nákladov poisťovne alebo pobočky zahraničnej poisťovne je poisťovňa alebo pobočka zahraničnej poisťovne povinná určiť s prihliadnutím na členský štát záväzku, obsah poistnej zmluvy a predpokladané správne náklady vrátane provízií.
(3) Pri výpočte technickej rezervy na životné poistenie tvorenej na úhradu záväzkov vyplývajúcich z poistných zmlúv, v ktorých je obsiahnutý nárok na podiel na zisku, môže poisťovňa alebo pobočka zahraničnej poisťovne použiť metódu zohľadňujúcu budúce bonusy, ich predpokladaný vývoj a súčasný spôsob priznávania týchto bonusov.
 (4) Metóda výpočtu výšky technických rezerv v životnom poistení nesmie byť  menená z dôvodu zmien v podkladoch pre ich výpočet a musí byť použitá taká metóda, aby bolo možné jednoznačne a preukazne určiť spôsob rozdelenia zisku počas celej doby trvania každej poistnej zmluvy.
	(5) Poisťovňa alebo pobočka zahraničnej poisťovne je povinná umožniť akejkoľvek osobe oboznámiť sa s podkladmi a metódami, ktoré sa používajú pri výpočte technických rezerv v životnom poistení .“.

49. V § 24 ods. 1 písmeno a) znie:
„a) nahlásených a nevybavených,“.

50. V § 24 ods. 5 sa slovo „vymožených“ nahrádza slovom „vymožiteľných“.

51. V § 27 odsek 2 znie:
„(2) Pri výpočte technických rezerv je povolená zillmerizácia do výšky obstarávacích nákladov započítaných do poistného v životnom poistení. Zillmerizáciou sa rozumie postupné odpisovanie obstarávacích nákladov spojených so životným poistením počas platenia poistného. Pri výpočte technických rezerv sa použijú tie isté úmrtnostné tabuľky a technická úroková miera ako pri určovaní sadzieb poistného.“.

52. V § 27 odsek 4 znie:
„(4) Celkové garantované zhodnotenie, ktorým je technická úroková miera a ďalšie garantované výnosy a bonusy dohodnuté v poistnej zmluve, nesmie ku dňu platnosti poistnej zmluvy presiahnuť aktuálne dosahovaný výnos dosiahnutý v tento deň z umiestnenia prostriedkov technických rezerv znížený o primeranú zrážku a vypočítaný spôsobom, ktorý potvrdí zodpovedný aktuár.“.

53. V § 29 odsek 1 znie: 
„(1) Prostriedky technických rezerv môže poisťovňa, zaisťovňa, pobočka zahraničnej poisťovne a pobočka zahraničnej zaisťovne umiestniť len takto:
a) kúpiť dlhopisy vydané Slovenskou republikou alebo Národnou bankou Slovenska, dlhopisy, za ktoré prevzala záruku Slovenská republika, dlhopisy, ktorých emitentami sú členské štáty alebo centrálne banky týchto štátov a dlhopisy vydané Európskou investičnou bankou, Európskou bankou pre obnovu a rozvoj alebo Medzinárodnou bankou pre obnovu a rozvoj,
b) kúpiť dlhopisy vydané bankami alebo zahraničnými bankami so sídlom v členskom štáte,
c) kúpiť pokladničné poukážky alebo pokladničné poukážky, ktorých emitentami sú členské štáty,
d) kúpiť dlhopisy prijaté na trh kótovaných cenných papierov burzy cenných papierov alebo zahraničnej burzy cenných papierov,
e) kúpiť akcie prijaté na trh kótovaných cenných papierov burzy cenných papierov alebo zahraničnej burzy cenných papierov alebo takéto akcie upísať,
f) kúpiť podielové listy uzavretých podielových fondov prijatých na trh kótovaných cenných papierov burzy cenných papierov alebo zahraničnej burzy cenných papierov,
g) kúpiť podielové listy otvorených podielových fondov alebo cenné papiere zahraničných otvorených subjektov kolektívneho investovania15a) , 
h) uložiť na termínované účty v bankách5) alebo v zahraničných bankách so sídlom v členskom štáte, 
i)  kúpiť hypotekárne záložné listy alebo zahraničné hypotekárne záložné listy,
j)  kúpiť  vkladové listy alebo zahraničné vkladové listy,
 k)  kúpiť nehnuteľnosti na území Slovenskej republiky alebo na území iných členských štátov,
l) poskytnúť pôžičky poisteným, ktorí uzavreli s poisťovňou poistné zmluvy v životnom poistení,
m) poskytnúť pôžičky alebo úvery zabezpečené bankovou zárukou alebo bankovou zárukou zahraničnej banky so sídlom v členskom štáte,
n) kúpiť zmenky zabezpečené bankovou zárukou a zmenky vydané bankou,
o) kúpiť iné cenné papiere ako sú uvedené v písmenách a) až g), i), j) a n), s ktorými sa obchoduje na zahraničnej burze cenných papierov alebo na inom zahraničnom regulovanom verejnom trhu cenných papierov v  členskom štáte alebo v členskom štáte Organizácie pre ekonomickú spoluprácu a rozvoj.“.

Poznámka pod čiarou k odkazu 15a znie:
„15a) Zákon č. .../2003 Z. z. “.

54. § 29 sa dopĺňa odsekmi 7 až 12, ktoré znejú:
„(7) Ak sa poisťovňa, zaisťovňa, pobočka zahraničnej poisťovne a pobočka zahraničnej zaisťovne zaviazala plniť v inej ako slovenskej mene, je povinná umiestniť prostriedky technických rezerv do aktív v tejto mene. To neplatí, ak
a) by aktíva v tejto mene nepresiahli 7 % hodnoty aktív v iných menách alebo 
b) sú záväzky splatné v inej mene ako je mena niektorého z členských štátov a podľa právneho poriadku štátu, v mene ktorého sa majú prostriedky technických rezerv umiestniť, je investovanie v tejto mene alebo nakladanie s touto menou obmedzené, alebo ak z iných dôvodov nie je táto mena vhodná na umiestnenie prostriedkov technických rezerv.
 (8) Poisťovňa, pobočka zahraničnej poisťovne, zaisťovňa a pobočka zahraničnej zaisťovne nie je povinná pri umiestnení prostriedkov technických rezerv dodržať pravidlo zhodných aktív v sume, ktorá nepresahuje 20 % jej záväzkov v príslušnej mene. Pravidlom zhodných aktív sa rozumie krytie záväzkov z poistenia, pri ktorých bola dohodnutá možnosť poistného plnenia v určitej mene, prostredníctvom aktív vyjadrených alebo realizovateľných v tejto mene.
(9) Ak má byť záväzok krytý aktívami, ktoré sú vyjadrené v mene niektorého členského štátu, považuje sa  táto povinnosť za splnenú, ak sú tieto aktíva vyjadrené v EUR.
(10) Ak výška poistného plnenia v životnom poistení závisí priamo od hodnoty podielov nadobudnutých investovaním do otvorených podielových fondov alebo európskych fondov15b)  alebo od hodnoty aktív, ktoré tvoria fond poisťovne alebo pobočky zahraničnej poisťovne, musia sa technické rezervy, ktoré sa týkajú tohto poistného plnenia, vyjadriť týmito podielmi, alebo ak tieto podiely nie sú určené, aktívami fondu poisťovne alebo pobočky zahraničnej poisťovne.
(11) Ak výška poistného plnenia v životnom poistení závisí priamo od indexu akcií alebo od inej hodnoty ako je hodnota podľa odseku 10, musia sa technické rezervy, ktoré sa týkajú tohto poistného plnenia, vyjadriť podielmi,  ktoré predstavujú túto hodnotu,  alebo ak tieto podiely nie sú určené, aktívami, ktoré zodpovedajú tým aktívam, z ktorých sa táto hodnota určuje.
(12) Ustanovenia § 22 ods. 7, odsekov 1 až 3 a 7 až 9  sa nevzťahujú na aktíva, ktoré sú určené na krytie záväzkov z poistných zmlúv podľa odsekov 10 a 11. To neplatí, ak poistné plnenie podľa odsekov 10 a 11 zahŕňa garantovaný výnos alebo iné garantované plnenie.“.

Poznámka pod čiarou k odkazu 15b znie:
„15b) § 4 ods. 7 zákona č. .../2003 Z. z.“ .

55. § 31 vrátane nadpisu znie:

„§ 31
Solventnosť poisťovne a solventnosť pobočky
zahraničnej poisťovne

	(1) Solventnosťou poisťovne alebo solventnosťou pobočky zahraničnej poisťovne sa rozumie schopnosť trvale zabezpečiť vlastnými zdrojmi úhradu záväzkov vyplývajúcich z uzavretých poistných zmlúv alebo zaistných zmlúv.
(2) Na zabezpečenie schopnosti uhradiť riadne a včas záväzky vyplývajúce z 
uzavretých poistných zmlúv je poisťovňa povinná vytvoriť a nepretržite dodržiavať skutočnú mieru solventnosti najmenej vo výške požadovanej miery solventnosti. 
(3) Požadovanou mierou solventnosti sa rozumie minimálna hodnota skutočnej miery solventnosti určená na základe rozsahu poisťovacej činnosti vykonávanej poisťovňou.
(4) Skutočnou mierou solventnosti sa rozumie hodnota voľných nezaťažených aktív poisťovne, ktoré tvoria jej vlastné zdroje, znížená o hodnotu nehmotného majetku poisťovne a hodnotu vlastných akcií, ktoré sú v majetku poisťovne. 
(5) Vlastné zdroje poisťovne tvoria
a) splatené základné imanie,
b) zákonný rezervný fond a ďalšie voľné rezervy, na ktoré sa nevzťahujú záväzky z poistenia,
c) neuhradená strata alebo nerozdelený zisk minulých rokov, po odpočítaní dividend určených na vyplatenie.
(6) Na základe písomnej žiadosti poisťovne a po predchádzajúcom súhlase úradu  možno do skutočnej miery solventnosti zahrnúť
a) rozdiel medzi zillmerizovanou technickou rezervou na životné poistenie a nezillmerizovanou technickou rezervou na životné poistenie alebo čiastočne zillmerizovanou technickou rezervou na životné poistenie, ak ide o poisťovňu vykonávajúcu životné poistenie,
b) skryté rezervy vzniknuté z ocenenia aktív, pokiaľ tieto rezervy nemajú výnimočný charakter,
c) polovicu nesplateného základného imania, ak bolo splatené aspoň 25 % základného imania, najviac však do výšky 50 % nižšej z hodnôt skutočnej miery solventnosti a požadovanej miery solventnosti.
(7) Predchádzajúci súhlas nemožno udeliť, ak má úrad dôvodné pochybnosti o správnosti údajov uvedených v žiadosti o udelenie predchádzajúceho súhlasu alebo ich považuje za nedostatočne preukázané. Predchádzajúci súhlas úradu na zahrnutie položky podľa § 70a ods. 3 do skutočnej miery solventnosti nemožno udeliť, ak budúce prebytky poisťovne týkajúce sa životného poistenia sú súčasťou niektorej z položiek podľa odsekov 5 alebo 6.
(8) Jednu tretinu hodnoty požadovanej miery solventnosti tvorí garančný fond. Minimálnu výšku garančného fondu ustanoví všeobecne záväzný právny predpis, ktorý vydá ministerstvo. Ministerstvo je oprávnené upraviť minimálnu výšku garančného fondu na základe údajov publikovaných Štatistickým úradom Európskych spoločenstiev o európskom indexe spotrebiteľských cien zahrňujúcom všetky členské štáty. Minimálna výška garančného fondu sa upraví o percentuálnu zmenu tohto indexu, ak sa hodnota tohto indexu zvýši minimálne o päť % od jej poslednej úpravy. Minimálna výška garančného fondu sa zaokrúhľuje na celých 100 000 EUR.  
(9) Garančný fond pozostáva z položiek podľa odseku 5 a odseku 6 písm. b).
(10) Poisťovňa je povinná preukazovať úradu skutočnú mieru solventnosti a výpočet požadovanej miery solventnosti podľa stavu k 31. decembru najneskôr do 31. marca nasledujúceho kalendárneho roku. 
(11) Ustanovenia odsekov 2 až 10 sa vzťahujú aj na pobočku zahraničnej poisťovne.
(12) Zahraničná poisťovňa, ktorá vykonáva poisťovaciu činnosť na území Slovenskej republiky prostredníctvom svojej pobočky je povinná aktíva tvoriace tú časť skutočnej miery solventnosti, ktorá sa vzťahuje na túto poisťovaciu činnosť, umiestniť na území Slovenskej republiky, najmenej vo výške polovice hodnoty garančného fondu.
(13) Poisťovací konsolidovaný celok je povinný vytvoriť a nepretržite dodržiavať upravenú skutočnú mieru solventnosti najmenej vo výške upravenej požadovanej miery solventnosti. Upravenou požadovanou mierou solventnosti sa rozumie minimálna hodnota upravenej skutočnej miery solventnosti určená na základe rozsahu poisťovacej činnosti vykonávanej subjektami zahrnutými do poisťovacieho konsolidovaného celku.
(14) Upravenou skutočnou mierou solventnosti poisťovacieho konsolidovaného celku sa rozumie hodnota voľných nezaťažených aktív poisťovacieho konsolidovaného celku, ktoré tvoria vlastné zdroje subjektov zahrnutých do poisťovacieho konsolidovaného celku.
(15) Poisťovňa alebo pobočka zahraničnej poisťovne kontrolujúca poisťovací konsolidovaný celok je povinná preukazovať úradu upravenú skutočnú mieru solventnosti a výpočet upravenej požadovanej miery solventnosti.
(16) Všeobecne záväzný právny predpis, ktorý vydá ministerstvo ustanoví spôsob
a) výpočtu a preukazovania skutočnej miery solventnosti,
b) výpočtu požadovanej miery solventnosti,
c) výpočtu,  preukazovania a lehotu na preukázanie upravenej skutočnej miery solventnosti, 
d) výpočtu upravenej požadovanej miery solventnosti.“.

56. Za § 31 sa vkladá § 31a, ktorý vrátane nadpisu znie:

„§ 31a
Poistné

	Poisťovňa a pobočka zahraničnej poisťovne je povinná určiť výšku poistného na základe poistnomatematických metód tak, aby výška poistného zabezpečovala trvalú splniteľnosť všetkých jej záväzkov, vrátane tvorby dostatočných technických rezerv a spôsobu ich umiestnenia.“.

57. V § 32 ods. 2 písm. a) sa slovo „minimálna“ nahrádza slovom „skutočná“. 

58. V § 32 ods. 2 písm. c) sa slovo „prílohe“ nahrádza slovom „poznámkach“.

59. V § 32 ods. 3 sa vypúšťajú slová „ročnej“ a „ročnú“.

60. V § 33 ods. 1 sa slová „Poisťovne a zaisťovne zostavujú“ nahrádzajú slovami „Poisťovňa, pobočka zahraničnej poisťovne, zaisťovňa a pobočka zahraničnej zaisťovne zostavuje“.

61. V § 34 ods. 2 sa vypúšťa písmeno e).

62. V § 34 odsek 9 znie:
„(9) Poisťovňa, zaisťovňa, pobočka zahraničnej poisťovne alebo pobočka zahraničnej zaisťovne sú povinné vždy k 31. decembru zostaviť zoznam poisťovacích agentov, ktorí vykonávajú sprostredkovanie poistenia v jej mene a u ktorých sa nevyžaduje povolenie na vykonávanie činnosti poisťovacieho agenta podľa § 13 a predložiť ho úradu vždy do 31. marca nasledujúceho roka. V zozname sa uvedie meno, priezvisko, rodné číslo a adresu trvalého pobytu, ak ide o fyzickú osobu a obchodné meno, sídlo a identifikačné číslo, ak ide o právnickú osobu.“.

63. § 34 sa dopĺňa odsekom 10, ktorý znie:
„(10) Poisťovňa je povinná  informovať úrad osobitne o výsledkoch poisťovacej činnosti vykonávanej prostredníctvom svojej pobočky v príslušnom členskom štáte a osobitne o výsledkoch poisťovacej činnosti vykonávanej na základe práva slobodného poskytovania služieb v príslušnom členskom štáte. Na základe žiadosti príslušného orgánu dohľadu členského štátu je úrad povinný mu zaslať tieto informácie v súhrnnej podobe.“.

64. V § 35 ods. 3 sa za slová „alebo 10 %“ vkladá čiarka a slová „po tom, ako sa to dozvie“ sa nahrádzajú slovami „a to najneskôr do desiatich dní odo dňa oboznámenia sa s týmito skutočnosťami“.

65. V § 36 ods. 1 písmeno c) znie: 
„c) voľbu osoby navrhovanej za člena predstavenstva a prokuristu poisťovne alebo zaisťovne,  prokuristu a vedúceho pobočky zahraničnej poisťovne alebo  prokuristu a vedúceho pobočky zahraničnej zaisťovne; predchádzajúci súhlas úradu nie je podmienkou na voľbu tých istých osôb do tých istých funkcií  na bezprostredne nasledujúce funkčné obdobie,“. 

66. V § 36 sa odsek 1 dopĺňa písmenami g) a h),  ktoré znejú:
„g) zahrnutie položiek podľa § 31 ods. 6 do skutočnej miery solventnosti poisťovne alebo pobočky zahraničnej poisťovne,
h) uzavretie zaistnej zmluvy, na základe ktorej sa zaisťovňa, pobočka zahraničnej zaisťovne alebo zahraničná zaisťovňa bude podieľať na krytí záväzkov poisťovne alebo pobočky zahraničnej poisťovne vo výške viac ako 50 %.“.

67. V § 36 ods. 2 písm. a) sa vypúšťajú slová „e), f) a“.

68. V § 36 sa odsek 5 dopĺňa písmenami g), a h), ktoré znejú:
„g) podľa odseku 1 písm. g) podáva poisťovňa alebo pobočka zahraničnej poisťovne,
h) podľa odseku 1 písm. h) podáva poisťovňa alebo pobočka zahraničnej poisťovne.“.

69. § 36 sa dopĺňa odsekom 9, ktorý znie:
„(9) Úrad v rozhodnutí o udelení predchádzajúceho súhlasu určí lehotu, v ktorej sa musí vykonať úkon, na ktorý bol udelený predchádzajúci súhlas úradu; táto lehota nesmie byť kratšia ako šesť mesiacov. Ak sa úkon, na ktorý bol udelený predchádzajúci súhlas úradu vykoná po uplynutí lehoty určenej v rozhodnutí úradu, je neplatný.“.

70. V § 37 ods. 1 písm. c) sa slová „solventnosti a minimálnej“ nahrádzajú slovom „požadovanej“.

71. V § 37 ods. 2 sa vypúšťajú slová „a c)“.

72. V § 37 odsek 4 znie:
„(4) Výber zodpovedného aktuára poisťovne alebo zaisťovne schvaľuje dozorná rada poisťovne, zahraničnej poisťovne, zaisťovne alebo zahraničnej zaisťovne z fyzických osôb zapísaných do zoznamu aktuárov, ktorý vedie úrad. Poisťovňa, pobočka zahraničnej poisťovne, zaisťovňa a pobočka zahraničnej zaisťovne je povinná mať zodpovedného aktuára nepretržite počas celej doby vykonávania svojej činnosti.“.

73. V § 37 ods. 17 sa slová „do 31. marca“ nahrádzajú slovami „do 30. apríla“.

74. V § 38 ods. 1 sa slová „vedúcimi zamestnancami10) poisťovne alebo zaisťovne a útvarom vnútornej kontroly“ nahrádzajú slovami „vedúcimi zamestnancami10) poisťovne alebo zaisťovne v priamej riadiacej pôsobnosti predstavenstva a vedúcim zamestnancom10) riadiacim útvar vnútornej kontroly“.

75. V § 38 ods. 3 sa za slová „vnútornej kontroly“ vkladajú slová „a ochrany pred legalizáciou príjmov z trestnej činnosti“.

76. V § 39 ods. 3 sa slová „s odsekom 4“ nahrádzajú slovami „s odsekom 5“ a slová „s odsekom 5“ sa nahrádzajú slovami „s odsekom 6“.

77. V § 39 sa za odsek 3 vkladá nový odsek 4, ktorý znie:
„(4) Člen predstavenstva, člen dozornej rady poisťovne alebo zaisťovne, vedúci pobočky zahraničnej poisťovne a jeho zástupca, vedúci pobočky zahraničnej zaisťovne a jeho zástupca, nútený správca, zástupca núteného správcu, zodpovedný aktuár, prokurista, vedúci zamestnanec riadiaci útvar vnútornej kontroly, vedúci zamestanci10) sú povinní vykonávať svoju činnosť
a) spôsobom, ktorý zohľadňuje a minimalizuje riziká vyplývajúce z ich činnosti pre poisťovňu, pobočku zahraničnej poisťovne a ich klientov, zaisťovňu a pobočku zahraničnej zaisťovne,
b) v záujme poisťovne, pobočky zahraničnej poisťovne a ich klientov, zaisťovne a pobočky zahraničnej zaisťovne.“.

Doterajšie odseky 4 až 7 sa označujú ako odseky 5 až 8.

78. V § 39 ods. 7 sa slová „odsekov 4 a 5“ nahrádzajú slovami „odsekov 5 a 6“.

79. V § 39 ods. 8 sa slová „odseku 4“ nahrádzajú slovami „odseku 5“.

80. V § 40 písm. c) sa slová „poisťovne alebo zaisťovne“ nahrádzajú slovami „poisťovne, poisťovne z iného členského štátu, zaisťovne alebo zahraničnej zaisťovne“ a za slovami „obchodníka s cennými papiermi“ sa vkladá čiarka a slová „prokurista, zamestnanec alebo vedúci zamestnanec pobočky zahraničnej poisťovne alebo pobočky zahraničnej zaisťovne“.

81. V § 41 sa odsek 3 dopĺňa písmenom h), ktoré znie:
„h) príslušného orgánu dohľadu iného členského štátu, ak ide o poistné zmluvy uzavreté poisťovňou z iného členského štátu.“.

82. V § 41 odsek 4 znie:
„(4) Za porušenie povinnosti mlčanlivosti podľa odseku 1 sa nepovažuje výmena informácií medzi
a) poisťovňami, poisťovňami z iného členského štátu, zaisťovňami, pobočkami zahraničných poisťovní a pobočkami zahraničných zaisťovní, ak ide o vzájomnú výmenu informácií týkajúcich sa poistníkov a poistených, ak u týchto osôb došlo k zániku poistných zmlúv z dôvodu nezaplatenia poistného alebo z dôvodu poistného podvodu,
b) úradom, ak mu boli informácie poskytnuté podľa odseku 3 písm. a), a 
1. orgánmi bankového dohľadu  iných členských štátov alebo orgánmi dohľadu nad finančnými inštitúciami iných členských štátov,
2. osobami z iného členského štátu alebo z iného ako členského štátu, ktoré sa podieľajú na konkurze alebo likvidácii poisťovne z iného členského štátu alebo zahraničnej zaisťovne, a orgánmi, ktoré vykonávajú nad týmito osobami dohľad,
3. audítormi z iných členských štátov alebo z iných ako členských štátov, ktorí overujú účtovnú závierku poisťovne z iného členského štátu, zahraničnej zaisťovne a finančných inštitúcií so sídlom v iných členských štátoch, a orgánmi, ktoré vykonávajú nad týmito audítormi dohľad,
4. osobami z iných členských štátov, ktoré vykonávajú činnosť zodpovedného aktuára, a orgánmi, ktoré vykonávajú nad nimi dohľad.“.

83. V § 41 sa za odsek 4 vkladá nový odsek 5, ktorý znie:
„(5) Úrad je oprávnený použiť informácie získané podľa odseku 4 len na účely, na ktoré mu boli poskytnuté. Informácie získané podľa odseku 4 je úrad oprávnený poskytnúť iným osobám len so súhlasom tých subjektov podľa odseku 4, ktoré ich poskytli.“.

Doterajší odsek 5 sa označuje ako odsek 6.

84. V § 41 ods. 6 sa slová „až 4“ nahrádzajú slovami „až 5“.

85. V § 42 ods. 1 sa slová „činnosť zahraničnej poisťovne“ nahrádzajú slovami „činnosť poisťovne z iného členského štátu“.

86. V § 43 ods. 5 sa za slová „zahraničné poisťovne“ vkladá čiarka a slová „poisťovne z iného členského štátu“.

87. V § 43 ods. 6 sa za slová „zahraničnou poisťovňou“ vkladá čiarka a slová „poisťovňou z iného členského štátu“.

88. V § 45 ods. 2 sa za slová „orgánu dohľadu iného“ vkladá slovo „členského“.

89. V § 48 ods. 1 sa za slová „zahraničná poisťovňa“ vkladá čiarka a slová „poisťovňa z iného členského štátu“.

90. Nadpis pod § 49 znie: „Sankcie“.

91. V § 49 ods. 1 úvodnej vete sa za slová „na vykonávanie poisťovacej“ vkladá slovo „činnosti“ a za slová „alebo zaisťovacej činnosti“ vkladá čiarka a slová „alebo ak úrad zistí, že činnosť vykonávaná poisťovňou, zaisťovňou, pobočkou zahraničnej poisťovne alebo pobočkou zahraničnej zaisťovne môže viesť k ohrozeniu záujmov jej klientov“.

92. V § 49 ods. 1 písm. a), c), d), e), f) a h) sa za slovo „poisťovni“ vkladajú slová „poisťovni z iného členského štátu“.

93. V § 49 ods. 5 písm. d) sa slová „ods. 9“ nahrádzajú slovami „ods. 13“.

94. V § 49 ods. 6 sa slová „zamestnancovi zodpovednému za výkon vnútornej kontroly, alebo vedúcemu zamestnancovi10)“ nahrádzajú slovami „vedúcemu zamestnancovi10) riadiacemu útvar vnútornej kontroly, alebo vedúcemu zamestnancovi10) v priamej riadiacej pôsobnosti predstavenstva“ a slová „ vedúcemu zamestnancovi10)“ sa nahrádzajú slovami „vedúcemu zamestnancovi10) riadiacemu útvar vnútornej kontroly, alebo vedúcemu zamestnancovi10) v priamej riadiacej pôsobnosti predstavenstva“.

95. V § 49 sa za odsek 6 vkladajú nové odseky 7 a 8, ktoré znejú:
„(7) Ak úrad zistí, že fyzická osoba alebo právnická osoba vykonala úkon, na ktorý je potrebný predchádzajúci súhlas úradu, bez tohto súhlasu, je oprávnený uložiť fyzickej osobe alebo právnickej osobe podľa závažnosti a miery zavinenia pokutu až do výšky 1 000 000 Sk.
(8) Úrad je povinný na základe žiadosti príslušného orgánu dohľadu iného členského štátu obmedziť alebo zakázať voľné nakladanie s majetkom poisťovne z iného členského štátu, ktorá vykonáva poisťovaciu činnosť na území Slovenskej republiky prostredníctvom svojej pobočky. Obmedziť alebo zakázať voľné nakladanie s majetkom je možné len pri tom druhu majetku, ktorý bol na tento účel určený príslušným orgánom dohľadu iného členského štátu.“.

Doterajšie odseky 7 až 11 sa označujú ako odseky 9 až 13.

96. V § 49 ods. 9 sa slová „odsekov 1 až 6“ nahrádzajú slovami „odsekov 1 až 8“.

97. V § 49 ods. 10 sa za slová „až 5“ vkladajú slová „a 7“.

98. V § 49 ods. 11 sa slová „zamestnancami zodpovednými za vykonávanie vnútornej kontroly“ nahrádzajú slovami  „vedúcim zamestnancom riadiacim útvar vnútornej kontroly“.

99. V § 49 ods. 13 sa slová „až 6“ nahrádzajú slovami „až 7“.

100. V § 50 ods. 1 písm. b) sa slová „hodnotu vlastných zdrojov nižšiu, ako je minimálna“ nahrádzajú slovami „skutočnú mieru solventnosti nižšiu ako je požadovaná“ a slová „podľa § 31 ods. 3“ sa nahrádzajú slovami „podľa § 31 ods. 8“.

101. § 50 sa dopĺňa odsekom 3, ktorý znie:
„(3) Ozdravný plán musí obsahovať najmä tieto údaje týkajúce sa vykonávania poisťovacej činnosti alebo zaisťovacej činnosti v nasledujúcich troch rokoch:
a) predpokladané výdavky na správu, najmä celkové výdavky a provízie,
b) podrobný odhad príjmov a výdavkov predpokladaných v súvislosti s vykonávanou poisťovacou činnosťou a s ňou súvisiacim zaistením alebo s vykonávanou zaisťovacou činnosťou,
c) predpokladanú  súvahu,
d) predpokladané finančné zdroje určené na krytie záväzkov z poistenia a predpokladanú požadovanú mieru solventnosti,
e) predpokladaný spôsob a rozsah zaistenia.“.

102. V § 51 ods. 2 sa slová „ods. 3“ nahrádzajú slovami „ods. 8“.

103. V § 56 ods. 1 sa slová „vedúci útvaru vnútornej kontroly“ nahrádzajú slovami „vedúci zamestnanec riadiaci útvar vnútornej kontroly“.

104. V § 56 ods. 2 sa slová „vedúcemu útvaru vnútornej kontroly“ nahrádzajú slovami „vedúcemu zamestnancovi riadiacemu útvar vnútornej kontroly“.

105. V § 61 sa za slovo „poisťovňa“ vo všetkých  tvaroch v odsekoch 1 až 7 vkladajú slová „alebo pobočka zahraničnej poisťovne“ v príslušnom tvare.

106. V § 61 ods. 6 sa za písmeno c) vkladá nové písmeno d), ktoré znie:
„d) výška skutočnej miery solventnosti a požadovanej miery solventnosti preberajúcej poisťovne alebo preberajúcej pobočky zahraničnej poisťovne po prevode poistného kmeňa alebo jeho časti, vrátane ich výpočtu,“.

Doterajšie písmeno d) sa označuje ako písmeno e).

107. V § 61 odsek 8 znie:
„(8) Prevod poistného kmeňa alebo jeho časti úrad neschváli, ak by týmto prevodom bola ohrozená schopnosť plniť záväzky vyplývajúce z poistných zmlúv, ktoré sú predmetom prevodu poistného kmeňa alebo jeho časti, alebo stabilita preberajúcej poisťovne alebo preberajúcej pobočky zahraničnej poisťovne alebo stabilita odovzdávajúcej poisťovne alebo odovzdávajúcej pobočky zahraničnej poisťovne, alebo ak by po tomto prevode nebola výška skutočnej miery solventnosti preberajúcej poisťovne alebo preberajúcej pobočky zahraničnej poisťovne v súlade s § 31, ak sa prevod poistného kmeňa alebo jeho časti uskutočňuje na základe žiadosti podľa odseku 5.“.

108. Za § 61 sa vkladá § 61a, ktorý vrátane nadpisu znie:

„§ 61a
Prevod poistného kmeňa v rámci členských štátov

(1) Poisťovňa alebo pobočka zahraničnej poisťovne je oprávnená previesť poistný kmeň alebo jeho časť na poisťovňu z iného členského štátu alebo pobočku zriadenú v inom členskom štáte (ďalej len „preberajúci subjekt“). Úrad je povinný tento prevod prerokovať s príslušným orgánom dohľadu členského štátu, v ktorom má preberajúci subjekt sídlo a s príslušným orgánom dohľadu členského štátu záväzku a požiadať ich o stanovisko k tomuto prevodu. 
 (2) Ak je stanovisko príslušného orgánu dohľadu členského štátu, v ktorom má preberajúci subjekt sídlo alebo príslušného orgánu dohľadu členského štátu záväzku k prevodu podľa odseku 1 zamietavé, úrad tento prevod neschváli.
	(3) Ak príslušný orgán dohľadu iného členského štátu požiada úrad o stanovisko k prevodu poistného kmeňa alebo jeho časti poisťovne z iného členského štátu na poisťovňu alebo pobočku zahraničnej poisťovne, je úrad povinný vydať stanovisko najneskôr do troch mesiacov odo dňa doručenia žiadosti; ak úrad v tejto lehote stanovisko nevydá, považuje sa to za jeho súhlas s týmto prevodom.“.
(4) Na prevod podľa odseku 1 sa ustanovenia § 61 vzťahujú rovnako.“.

109. V § 62 ods. 1 písm. a) sa slová „do šiestich mesiacov“ nahrádzajú slovami  „do 12 mesiacov“. 

110. V § 62 ods. 2 písm. e) sa na konci pripájajú tieto slová: „alebo 70a“.

111. V § 62 sa odsek 2 dopĺňa písmenom f), ktoré znie:
„f)  sankcie uložené podľa tohto zákona neviedli k náprave zistených nedostatkov.“.

112. § 64 sa dopĺňa odsekom 8, ktorý znie:
„(8) V prípade likvidácie poisťovne musia byť záväzky, ktoré vznikli z poistných zmlúv uzavretých prostredníctvom pobočiek alebo na základe práva slobodného poskytovania služieb plnené rovnako ako záväzky, ktoré vznikli z iných poistných zmlúv.“. 

113. Za § 64 sa vkladá § 64a, ktorý vrátane nadpisu znie:

„§ 64a
Likvidácia poisťovne, poisťovne z iného členského štátu alebo zaisťovne 
v rámci členských štátov

	(1) Úrad je povinný bez zbytočného odkladu informovať príslušné orgány dohľadu iných členských štátov o nadobudnutí právoplatnosti rozhodnutia o odňatí povolenia na vykonávanie poisťovacej činnosti poisťovni alebo o odňatí povolenia na vykonávanie zaisťovacej činnosti zaisťovni a o tom, že podal návrh na zrušenie a likvidáciu týchto právnických osôb. 
	(2) Úrad zverejní vo vestníku úradu oznámenie o začatí likvidácie poisťovne z iného členského štátu, po tom ako sa o tejto skutočnosti dozvie.
	(3) Likvidátor zverejní rozhodnutie súdu o zrušení právnických osôb podľa odseku 1 v Úradnom vestníku Európskych spoločenstiev v slovenskom jazyku.
	(4) Likvidátor po začatí likvidácie bez zbytočného odkladu písomne oznámi veriteľom, ktorí majú trvalý pobyt alebo sídlo v inom členskom štáte lehotu, v ktorej majú prihlásiť svoje pohľadávky a následky neprihlásenia pohľadávok.
(5) Likvidátor oznámi klientom právnických osôb podľa odseku 1 informácie súvisiace s likvidáciou týchto právnických osôb, najmä dátum zániku poistných zmlúv a zaistných zmlúv a práva a povinnosti vyplývajúce im z týchto zmlúv.
	(6) Informácie v oznámeniach podľa odsekov 4 a 5 sa uvedú v úradnom jazyku alebo v jednom z viacerých úradných jazykov členského štátu, v ktorom majú veritelia alebo klienti právnických osôb podľa odseku 1 trvalé bydlisko alebo sídlo.
	(7) Ak likvidátor z iného členského štátu, ktorý vykonáva likvidáciu poisťovne z iného členského štátu chce pôsobiť na území Slovenskej republiky, jeho vymenovanie sa úradu preukazuje úradne osvedčenou kópiou rozhodnutia o vymenovaní za likvidátora alebo iným obdobným dokladom vydaným príslušným orgánom dohľadu iného členského štátu a úrad môže požadovať ich preklad do slovenského jazyka.“.

114. V § 65 ods. 2 sa za slovo „päť“ vkladá slovo „pracovných“.

115. V § 65 ods. 3 tretej vete sa slová „v deň jeho vyhotovenia“ nahrádzajú slovami „najneskôr tri dni pred dňom konania valného zhromaždenia“.

116. Za § 66 sa vkladá § 66a, ktorý znie:
„§ 66a

	Týmto sa zákonom sa preberajú právne akty uvedené v prílohe č. 2.“.

117. Za § 70 sa vkladá § 70a, ktorý znie:
„§ 70a

	(1) Poisťovne a pobočky zahraničnej poisťovne, ktoré vykonávali poisťovaciu činnosť podľa doterajších predpisov sú povinné zosúladiť svoje právne pomery s ustanoveniami tohto zákona najneskôr do 30. apríla 2005 s výnimkou ustanovenia § 4 ods. 12 a § 31 ods. 6, s ktorými sú povinné tieto subjekty zosúladiť svoje právne pomery najneskôr do 20. marca 2007.
 (2) Pobočka poisťovne z iného členského štátu, ktorá vykonáva poisťovaciu činnosť na území Slovenskej republiky na základe povolenia udeleného podľa doterajších predpisov sa odo dňa nadobudnutia účinnosti tohto zákona považuje za pobočku poisťovne z iného členského štátu zriadenú podľa § 17 ods. 1.
	(3) Na základe písomnej žiadosti poisťovne a po predchádzajúcom súhlase úradu podľa § 36 ods. 1 písm. g) možno do skutočnej miery solventnosti zahrnúť do 31. decembra 2009 50 % budúcich prebytkov poisťovne týkajúcich sa životného poistenia, najviac však do výšky 25 % nižšej z hodnôt skutočnej miery solventnosti a požadovanej miery solventnosti, ak ide o poisťovňu vykonávajúcu životné poistenie.
(4) Konania začaté a neukončené právoplatným rozhodnutím úradu pred 1. májom 2004 sa dokončia podľa predpisov platných do 30. apríla 2004.“.

118. Slová „zaisťovacia zmluva“ a „audítor“ vo všetkých tvaroch sa v celom texte zákona nahrádzajú slovami „zaistná zmluva“ a „audítor alebo audítorská spoločnosť“ v príslušnom tvare.

119. V prílohe písm. A šiesty bod znie:
„6. Poistenie pre prípad úrazu alebo choroby, ak je pripoistením niektorého poistného odvetvia uvedeného v bodoch 1 až 5.“.

120. Doterajšia príloha sa označuje ako príloha č. 1 a dopĺňa sa príloha č. 2, ktorá znie:
							„Príloha č. 2 k zákonu č. 95/2002 Z. z.
               v znení neskorších predpisov

	Týmto zákonom sa preberajú tieto právne akty:
1. Smernica Európskeho parlamentu a Rady č. 73/239/EEC zo dňa 24. júla 1973 o koordinácii zákonov, nariadení a administratívnych opatrení týkajúcich sa začatia a vykonávania priameho poistenia okrem životného poistenia  (Ú. v. ES L 228, 16/08/1973).
2. Smernica Európskeho parlamentu a Rady č. 88/357/EEC zo dňa 22. júna 1988 o koordinácii právnych predpisov, nariadení a administratívnych ustanovení týkajúcich sa priameho poistenia iného ako životné poistenie a stanovujúce ustanovenia na uľahčenie efektívneho uplatňovania slobody poskytovať služby a pozmeňujúca a doplňujúca smernicu 73/239/EHS (Ú. v. ES L 172, 04/07/1988, s. 1-14).
3. Smernica Európskeho parlamentu a Rady č. 92/49/EEC zo dňa 18. júna 1992 o koordinácii zákonov, nariadení a administratívnych opatrení týkajúcich sa priameho poistenia s výnimkou životného poistenia, ako aj zmien a doplnkov smerníc 73/239/EHS a 88/357/EHS (tretia smernica o neživotnom poistení) (Ú. V. L 228, 11/08/1992, s. 1).
4. Smernica Európskeho parlamentu a Rady č. 2002/13/EC zo dňa 5. marca 2002, ktorou sa mení a dopĺňa smernica rady 73/239/EHS, pokiaľ ide o požiadavky marže solventnosti pre neživotné poistenie (Ú. v. ES L 77, 20/02/2002, s. 1-17).
5. Smernica Európskeho parlamentu a Rady č. 83/2002/ES zo dňa 5. novembra 2002                       týkajúca sa životného poistenia ( Ú. v. ES L 345,19/12/2002, s.1).
6. Smernica Európskeho parlamentu a Rady č. 17/2001/ES zo dňa 19. marca 2001 týkajúca sa reorganizácie a likvidácie poisťovacích spoločností (Ú. v. ES L 110, 20/04/2001, s. 28-29).

Preklad uvedených smerníc sa nachádza v databáze Centrálnej prekladateľskej jednotky sekcie Inštitút pre aproximáciu práva Úradu vlády Slovenskej republiky.“.

Čl. II

	Predseda Národnej rady Slovenskej republiky sa splnomocňuje, aby v Zbierke zákonov Slovenskej republiky vyhlásil úplné znenie zákona č. 95/2002 Z. z. o poisťovníctve a o zmene a doplnení niektorých zákonov, ako vyplýva zo zmien a doplnení vykonaných zákonom č. 430/2003 Z. z. a týmto zákonom.

Čl. III

Tento zákon nadobúda účinnosť dňom nadobudnutia platnosti Zmluvy o pristúpení Slovenskej republiky k Európskej únii.